S traditionölle Weanaliad is a weatvois Wuatschotz-Archiv fia de Rednsoatn vo seina Entstehungszeit. S Weanaliad hod in da Zeit zwischn 1880 und 1930 an Gipfe erreicht. De legendärn Aufnaumen vo Maly Nagl aus de 1920a und 30a Joa ("I brauch' ka schöne Leich' …!", "Mei Alte sauft so viel wia i") san dafia a Beispü. Ois wichtige Autorn vom Weanaliad san Wilhelm Wiesberg (1850-1896) ("D' Hausherrnsöhnl'n") und Carl Lorens (1851-1909) ("Jetzt trink ma no a Flascherl Wein") heavuazhem. Ans vo de ötastn Weanaliada is "O du liawa Augustin", des wos meglichaweis ausm 17. Joahundat staumt.